|  |
| --- |
| **HerbasPLUNGĖS RAJONO SAVIVALDYBĖS**  **TARYBA** |
| **SPRENDIMAS** |
| **DĖL PLUNGĖS RAJONO SAVIVALDYBĖS TARYBOS ANTIKORUPCIJOS KOMISIJOS SUDARYMO IR VEIKLOS NUOSTATŲ PATVIRTINIMO** |
| 2023 m. birželio 22 d. Nr. T1-156  Plungė |

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, 22 straipsnio 2 ir 3 dalimis, 24 straipsnio 1 dalimi, Plungės rajono savivaldybės tarybos veiklos reglamento, patvirtinto Plungės rajono savivaldybės tarybos 2023 m. kovo 30 d. sprendimu Nr. T1-71 „Dėl Plungės rajono savivaldybės tarybos veiklos reglamento patvirtinimo“ XV skyriaus 225 ir 229 punktais, bei atsižvelgdama į Savivaldybės tarybos opozicijos rašytinį siūlymą, Plungės rajono savivaldybės taryba n u s p r e n d ž i a:

1. Sudaryti Savivaldybės tarybos kadencijos laikotarpiui Plungės rajono savivaldybės tarybos Antikorupcijos komisiją iš 7 narių:

Ramūnas Lydis, Savivaldybės tarybos narys;

Česlovas Kerpauskas, Savivaldybės tarybos narys;

Robertas Endrikas, Savivaldybės tarybos narys;

Ilona Meškauskienė, Juridinio ir personalo administravimo skyriaus vedėjo pavaduotoja;

Danutė Jarašiūnienė, Savivaldybės kontrolierė;

Alina Bružienė, Grumblių bendruomenės „Varnakalnis“ narė;

Rima Jokubauskienė, Šarnelės bendruomenės pirmininkė.

2. Patvirtinti Plungės rajono savivaldybės tarybos Antikorupcijos komisijos veiklos nuostatus (pridedama).

3. Pripažinti netekusiais galios:

3.1. Plungės rajono savivaldybės tarybos 2019 m. balandžio 25 d. sprendimą Nr. T1-107 „Dėl Plungės rajono savivaldybės tarybos Antikorupcijos komisijos sudarymo“ ir jį keitusius sprendimus;

3.2. Plungės rajono savivaldybės tarybos 2021 m. rugsėjo 29 d. sprendimą Nr. T1-256 „Dėl Plungės rajono savivaldybės Antikorupcijos komisijos nuostatų patvirtinimo“.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2023 m. birželio22 d.

sprendimu Nr. T1-156

**PLUNGĖS RAJONO SAVIVALDYBĖS TARYBOS ANTIKORUPCIJOS KOMISIJOS**

**VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės tarybos (toliau – Savivaldybės taryba) Antikorupcijos komisijos (toliau – Komisija) nuostatai (toliau – Nuostatai) nustato Komisijos veiklos tikslus, uždavinius ir funkcijas, teises ir pareigas, sudėtį, darbo organizavimo tvarką ir kitus su Komisijos veikla susijusius klausimus.

2. Komisijos Nuostatai parengti vadovaujantis Lietuvos Respublikos vietos savivaldos įstatymu, Lietuvos Respublikos korupcijos prevencijos įstatymu, Plungės rajono savivaldybės tarybos veiklos reglamentu, patvirtintu Plungės rajono savivaldybės tarybos 2023 m. kovo 30 d. sprendimu Nr. T1-71 (toliau – Reglamentas), ir kitais teisės aktais, reglamentuojančiais korupcijos prevenciją.

3. Komisija savo veikloje vadovaujasi Lietuvos Respublikos Konstitucija (toliau – Konstitucija), Lietuvos Respublikos vietos savivaldos įstatymu (toliau – Įstatymas), Lietuvos Respublikos korupcijos prevencijos įstatymu, 2016 m. balandžio 27 d. Europos Parlamento ir Tarybos reglamentu [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva [95/46/EB](http://eur-lex.europa.eu/legal-content/LIT/TXT/?uri=CELEX:31995L0046&locale=lt) (Bendrasis duomenų apsaugos reglamentas), Reglamentu, Nuostatais ir kitais teisės aktais.

4. Komisijos veiklos tikslas – atlikti teisės aktais nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

5. Pagrindiniai Komisijos veikimo principai – teisingumas, nešališkumas, skaidrumas, viešumas, atskaitomybė.

6. Nuostatuose vartojamos sąvokos atitinka teisės aktuose, reglamentuojančiuose korupcijos prevenciją, vartojamas sąvokas.

**II SKYRIUS**

**KOMISIJOS UŽDAVINIAI IR FUNKCIJOS**

7. Komisijos uždaviniai:

7.1. dalyvauti formuojant ir vykdant Savivaldybėje įgyvendinamą korupcijos prevencijos politiką;

7.2. kontroliuoti, kad Savivaldybės administracijoje ir struktūriniuose padaliniuose būtų vykdomi korupcijos prevenciją reglamentuojančių teisės aktų reikalavimai;

7.3. analizuoti korupcijos lygį Savivaldybėje, siekti efektyvaus korupcijos prevencijos programos priemonių įgyvendinimo;

7.4. skatinti nepakantumą korupcijos apraiškoms bei bendradarbiauti su Savivaldybės bendruomene ir žiniasklaidos atstovais;

7.5. korupcijos prevencijos tikslais analizuoti Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoti Savivaldybės tarybą ir kompetentingas institucijas ar įstaigas;

7.6. teikti pasiūlymus dėl korupcijos prevencijos Savivaldybės įmonėms, Savivaldybės biudžetinėms įstaigoms, viešosioms įstaigoms, kurių steigėja yra Savivaldybė ar kurios įstatymų nustatyta tvarka Savivaldybės perduotą turtą valdo, naudoja ir juo disponuoja patikėjimo teise;

7.7. teikti pasiūlymus Savivaldybės tarybai dėl Savivaldybės, Savivaldybės kontroliuojamų įstaigų ir (ar) įmonių, taip pat viešųjų įstaigų, kurių vienas iš steigėjų yra Savivaldybė, vidaus teisės aktų priėmimo ir tobulinimo, siekiant sumažinti korupcijos pasireiškimo tikimybę;

7.8. skatinti visuomenės nepakantumą korupcijos apraiškoms, glaudžiai bendradarbiaujant su kitomis valstybės institucijomis ir įstaigomis, nevyriausybinėmis organizacijomis, Savivaldybės bendruomene ir žiniasklaidos atstovais (bendradarbiavimas apima keitimąsi informacija, pasiūlymų teikimą, reagavimą į gautus pasiūlymus, veiksmų derinimą, metodinės pagalbos teikimą, kitus veiksmus, būtinus korupcijos prevencijai ir priežiūrai vykdyti).

8. Komisija vykdo šias funkcijas:

8.1. Reglamento nustatyta tvarka, Savivaldybės tarybos ar mero iniciatyva dalyvauja atliekant Savivaldybės institucijų parengtų teisės aktų projektų antikorupcinį vertinimą;

8.2. dalyvauja rengiant Savivaldybės korupcijos prevencijos veiksmų planą ir teikia išvadas merui ir Savivaldybės tarybai dėl šio veiksmų plano ir jo įgyvendinimo;

8.3. nagrinėja Savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo;

8.4. informuoja visuomenę apie savo veiklą, vykdomas korupcijos prevencijos priemones Savivaldybėje, taip pat apie kovos su korupcija rezultatus;

8.5. korupcijos prevencijos tikslais analizuoja Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoja Savivaldybės merą, Savivaldybės tarybą, kompetentingas institucijas ar įstaigas. Antikorupcijos komisijos pirmininkas ir nariai turi teisę susipažinti su visa analizuojamų viešųjų pirkimų informacija;

8.6. atlieka kitas teisės aktuose nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

**III SKYRIUS**

**KOMISIJOS TEISĖS IR PAREIGOS**

9. Komisija, vykdydama savo funkcijas, turi teisę:

9.1. teikti pasiūlymus Savivaldybės tarybai, merui ir Savivaldybės administracijos direktoriui dėl korupcijos prevencijos prioritetų Savivaldybės, Savivaldybės kontroliuojamų įstaigų ir (ar) įmonių, taip pat viešųjų įstaigų, kurių vienas iš steigėjų yra Savivaldybės institucija ar įstaiga, veiklos srityse;

9.2. svarstyti Savivaldybės mero potvarkius, Savivaldybės administracijos direktoriaus įsakymus, Savivaldybės tarybos sprendimus, jų projektus ir teikti išvadas, ar juose nėra prielaidų korupcijai;

9.3. gauti jos veiklai reikalingą informaciją ir metodinę pagalbą korupcijos prevencijos klausimais iš Savivaldybės administracijos struktūrinių bei struktūrinių teritorinių padalinių, Savivaldybės įstaigų ir kitų valstybės ir savivaldybių institucijų, įmonių, įstaigų ir organizacijų;

9.4. priimti sprendimą perduoti medžiagą tirti teisėsaugos institucijoms;

9.5. kviesti į Komisijos posėdžius Savivaldybės tarybos narius, Savivaldybės administracijos valstybės tarnautojus ir darbuotojus, Savivaldybės įmonių ir įstaigų vadovus ir darbuotojus ar kitus asmenis;

9.6. suderinusi su Savivaldybės meru, Savivaldybės administracijos direktoriumi, Savivaldybės įstaigų, įmonių vadovais, pasitelkti į pagalbą kitų valstybės ir Savivaldybės įstaigų tarnautojus ar kitus darbuotojus ir specialistus sudėtingiems klausimams nagrinėti;

9.7. Komisijos nariai turi teisę pareikšti atskirąją nuomonę (raštu), jei nesutinka su Komisijos sprendimu;

9.8. Komisijos nariai, kurie nėra Savivaldybės tarybos nariai, Komisijos posėdžių metu atleidžiami nuo tiesioginio darbo ar pareigų bet kurioje institucijoje, įstaigoje, įmonėje ar organizacijoje, išsaugant jiems darbo vietą ir už darbą Komisijoje jiems apmokama Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka.

10. Komisijos nariai, vykdydami savo funkcijas, privalo:

10.1. vadovautis Konstitucija, įstatymais, kitais teisės aktais;

10.2. prieš pradedant eiti Komisijos nario pareigas, pasirašyti Nešališkumo deklaraciją (1 priedas) ir Konfidencialumo pasižadėjimą (2 priedas);

10.3. dalyvauti Komisijos posėdžiuose, o Komisijos narys, negalintis dalyvauti Komisijos posėdyje, privalo ne vėliau kaip prieš vieną darbo dieną iki posėdžio apie tai pranešti Komisijos pirmininkui;

10.4. Komisijos narys Komisijos posėdžio metu informuoja jo narius arba iki posėdžio – Komisijos pirmininką arba laikinai jo pareigas einantį asmenį apie nusišalinimą nuo klausimo, dėl kurio gali kilti viešųjų ir privačių interesų konfliktas, svarstymo. Nusišalinimo priėmimo (nepriėmimo) klausimas svarstomas Komisijos posėdyje, balsuojama, o rezultatai pažymimi posėdžio protokole. Jeigu priimamas nusišalinimas, Komisijos narys turi jokia forma nedalyvauti toliau svarstant interesų konfliktą keliantį klausimą ir priimant sprendimą;

10.5. bendradarbiauti ir keistis informacija, kurios reikia korupcijos prevencijai ir kontrolei užtikrinti, su kitais Savivaldybės administracijos struktūriniais padaliniais, kitomis valstybės ar savivaldybių įstaigomis ir jose dirbančiais asmenimis, vykdančiais korupcijos prevenciją ir kontrolę. Gavę paklausimą, susijusį su korupcijos prevencija ir kontrole, iš kitos valstybės ar savivaldybės įstaigos, turi Savivaldybės įstaigos ir teisės aktų nustatytomis sąlygomis bei tvarka į jį atsakyti arba imtis priemonių, kad į jį būtų atsakyta;

10.6. gavę informacijos apie korupcines veikas, turinčias nusikalstamos veikos požymių, nedelsdami informuoja Savivaldybės merą, STT ar kitas atsakingas institucijas Lietuvos Respublikos teisės aktuose nustatytomis sąlygomis ir tvarka;

10.7. saugo informaciją, kurią sužinojo eidami tarnybines pareigas, jeigu ji sudaro valstybės, tarnybos, komercinę ar kitą įstatymų saugomą paslaptį, ir nenaudoja duomenų ar informacijos, gautos atliekant savo pareigas, asmeninei arba kitų asmenų naudai;

10.8. kol Komisija priims sprendimą dėl nagrinėjamo klausimo, neskelbia informacijos apie tyrimo eigą, jeigu tai gali pažeisti asmens teises, pakenkti tyrimui arba ji sudaro valstybės, tarnybos, komercinę ar kitą įstatymų saugomą paslaptį.

**IV SKYRIUS**

**KOMISIJOS SUDĖTIS IR JOS DARBO ORGANIZAVIMAS**

11. Komisiją sudaro Savivaldybės taryba savo įgaliojimų laikui Savivaldybės tarybos sprendimu, vadovaujantis Vietos savivaldos įstatyme ir Reglamente nustatyta tvarka. Dėl Komisijos narių skaičiaus nusprendžia Savivaldybės taryba. Komisija sudaroma laikantis proporcinio Savivaldybės tarybos daugumos ir mažumos atstovavimo principo. Komisijos sudėtis, išlaikant proporcinio Savivaldybės tarybos daugumos ir mažumos atstovavimo principą, turi būti pakeista ne vėliau kaip per 2 mėnesius nuo Savivaldybės tarybos daugumos ir mažumos pasikeitimo.

12. Komisijos nariais gali būti Savivaldybės tarybos nariai, valstybės tarnautojai, darbuotojai, dirbantys pagal darbo sutartis, ekspertai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, visuomenės atstovai (Lietuvos Respublikoje įregistruotų viešųjų juridinių asmenų, išskyrus valstybės ar savivaldybės institucijas ar įstaigas, įgalioti atstovai), bendruomeninių organizacijų atstovai, kiti savivaldybės gyventojai.

13. Komisijos pirmininką iš šios komisijų narių – savivaldybės tarybos narių – deleguoja Savivaldybės tarybos opozicija raštu, pasirašytu daugiau kaip pusės visų Savivaldybės tarybos opozicijos narių ir viešai įteiktu Savivaldybės tarybos posėdžio pirmininkui.

14. Komisijos pirmininku gali būti skiriamas tik nepriekaištingos reputacijos, kaip ji yra apibrėžta Vietos savivaldos įstatymo 11 straipsnyje, Savivaldybės tarybos narys. Komisijos pirmininkas netenka įgaliojimų prieš terminą Vietos savivaldos įstatyme nustatyta tvarka.

15. Komisijos pirmininko pavaduotoją Komisijos narių siūlymu iš Komisijos narių – Savivaldybės tarybos narių daugumos – skiria Savivaldybės taryba.

16. Komisijos atsakingojo sekretoriaus pareigas atlieka Savivaldybės administracijos direktoriaus įsakymu paskirtas valstybės tarnautojas, ši funkcija įrašoma į jo pareigybės aprašymą. Komisijos atsakingasis sekretorius nėra Komisijos narys.

17. Komisijos posėdžius šaukia ir jiems vadovauja Komisijos pirmininkas, jo nesant – Komisijos pirmininko pavaduotojas. Kai Komisijos pirmininko nėra ar jis negali eiti savo pareigų, Komisijos pirmininko pareigas laikinai eina ir posėdžiui vadovauja Komisijos pirmininko pavaduotojas.

18. Pagrindinė Komisijos darbo forma – posėdis. Posėdis laikomas teisėtu, kai jame dalyvauja ne mažiau kaip pusė Komisijos narių. Komisijos posėdžiai yra vieši. Komisijos sprendimu gali būti rengiami uždari posėdžiai, kuriuose dalyvauja tik Komisijos nariai ir kviesti asmenys.

19. Komisija gali kviesti į posėdžius dalyvauti stebėtojų teisėmis ir kitus asmenis, tačiau jie nedalyvauja Komisijai priimant sprendimus.

20. Posėdžio darbotvarkė patvirtinama posėdyje dalyvaujančių Komisijos narių daugumos sprendimu.

21. Komisijos posėdžiai yra protokoluojami. Komisijos posėdžio protokolą pasirašo Komisijos (posėdžio) pirmininkas, o kai jo nėra – pirmininko pavaduotojas ir sekretorius.

22. Komisija į posėdžius renkasi ne rečiau kaip vieną kartą per pusę metų. Gali būti šaukiami neeiliniai Komisijos posėdžiai.

23. Komisijos posėdžiai gali vykti nuotoliniu būdu arba mišriuoju būdu kaip reglamentuota Vietos savivaldos įstatyme ir Reglamente.

24. Komisijos sprendimai priimami Komisijos posėdyje atviru balsavimu paprasta posėdyje dalyvaujančių Komisijos narių balsų dauguma ir įforminami Komisijos protokolu. Jeigu balsai pasiskirsto po lygiai, lemiamas yra Komisijos pirmininko (jo nesant – Komisijos pirmininko pavaduotojo) balsas.

25. Komisijos sprendimus gavę Savivaldybės administravimo subjektai, Savivaldybės kontroliuojamos įstaigos ir įmonės privalo juos apsvarstyti ir per vieną mėnesį ar kitą Komisijos nurodytą laiką raštu informuoti Komisiją apie tai, kaip atsižvelgta į Komisijos pastabas ir pasiūlymus.

26. Komisija savo išvadas ir pasiūlymus pateikia raštu.

27. Komisijos priimti sprendimai yra vieši ir turi būti skelbiami Plungės rajono savivaldybės interneto svetainėje [www.plunge.lt](http://www.plunge.lt).

28. Komisijos posėdžių metu daromas garso ir vaizdo įrašas. Komisijos posėdžiai, išskyrus uždarus posėdžius, transliuojami tiesiogiai. Posėdžių garso ir vaizdo įrašai Dokumentų ir archyvų įstatymo nustatyta tvarka saugomi informacinėse laikmenose ir skelbiami Savivaldybės interneto svetainėje pateikiant nuorodą į vaizdo įrašą. Komisijai šio punkto nuostatos taikomos, jeigu ji nenusprendžia kitaip. Svarstant valstybės, tarnybos, komercinę paslaptį sudarančią, su asmens duomenimis, kurių viešinimas neatitiktų Reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) reikalavimų, susijusią informaciją ir (ar) teisės aktų, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) reikalavimų, susijusios informacijos, projektus, posėdžių garso ir vaizdo įrašai neviešinami.

29. Komisijos pirmininkas, o kai jo nėra – pirmininko pavaduotojas:

29.1. šaukia Komisijos posėdžius, sudaro jų darbotvarkę, praneša Komisijos nariams apie posėdžio laiką ir sudaro galimybę susipažinti su posėdžio medžiaga ne vėliau kaip prieš 5 darbo dienas iki posėdžio. Komisijos posėdžių laikas ir darbotvarkė skelbiami Savivaldybės interneto svetainėje ne vėliau kaip prieš 1 darbo dieną iki posėdžio;

29.2. pirmininkauja Komisijos posėdžiams;

29.3. išklauso Komisijos narių bei kitų posėdžio dalyvių nuomones, skiria nariams pavedimus;

29.4. Komisijai pritarus, kviečia į Komisijos posėdžius specialistus ir kitus asmenis;

29.5. įformina Komisijos sprendimus, pasirašo juos ir pateikia juos Komisijos atsakingajam sekretoriui užregistruoti Plungės rajono savivaldybės dokumentų valdymo sistemoje;

29.6. atstovauja Komisijai valstybės ir Savivaldybės institucijose;

29.7. turi teisę siūlyti tarybai pakeisti Komisijos narį, jeigu jis be pateisinamos priežasties tris kartus iš eilės nedalyvavo Komisijos posėdžiuose;

29.8. atlieka kitas šiuose Nuostatuose ir teisės aktuose nenurodytas funkcijas.

30. Komisijos dokumentaciją tvarko Komisijos atsakingasis sekretorius.

31. Komisijos atsakingasis sekretorius:

31.1. rūpinasi, kad ne vėliau kaip prieš 5 darbo dienas iki posėdžio dienos Komisijos nariams ir suinteresuotiems asmenims (skundo pateikėjui) būtų praneštas posėdžio laikas ir vieta;

31.2. rūpinasi, kad būtų paruošti posėdžiui reikalingi dokumentai bei jų kopijos, patalpos;

31.3. užtikrina, kad būtų daromas Komisijos posėdžių garso įrašas, kai tai numato Komisija;

31.4. registruoja posėdžio dalyvius;

31.5. ne vėliau kaip per 5 darbo dienas surašo Komisijos posėdžio protokolą, kuriame nurodoma posėdžio data, vieta, posėdžio dalyviai, posėdžio darbotvarkė, svarstymo eiga ir svarstyti dokumentai bei priimti sprendimai;

31.6. pateikia (išsiunčia) Komisijos sprendimą asmeniui (-ims), pateikusiam (-iems) skundą;

31.7. yra atsakingas už tai, kad Komisijos sprendimai būtų patalpinti Savivaldybės interneto svetainėje [www.plunge.lt](http://www.plunge.lt).

32. Informaciją apie Komisijos veiklą žiniasklaidai teikia Komisijos pirmininkas ar jo įgaliotas Komisijos narys.

**V SKYRIUS**

**KOMISIJOS VEIKLOS KONTROLĖ IR VEIKLOS VIEŠINIMAS**

33. Komisijos veiklą koordinuoja ir kontroliuoja Savivaldybės taryba.

34. Komisija, Reglamento nustatyta tvarka, kartą per metus teikia Savivaldybės tarybai veiklos ataskaitą.

35. Visa informacija, susijusi su Komisijos veikla (Komisijos veiklą reglamentuojantys teisės aktai, Komisijos sudėtis, posėdžių protokolai, jei posėdyje buvo svarstomi klausimai, susiję su valstybės, tarnybos, komercinę paslaptį sudarančia, su asmens duomenimis, kurių viešinimas neatitiktų 2016 m. balandžio 27 d. Europos Parlamenti ir Tarybos reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) dėl fizinių asmenų apsaugos tvarkant duomenis ir dėl laisvo tokių duomenų judėjimo ir kuriuo panaikinama Direktyva [95/46/EB](http://eur-lex.europa.eu/legal-content/LIT/TXT/?uri=CELEX:31995L0046&locale=lt) (Bendrasis duomenų apsaugos reglamentas) (toliau – Reglamentas [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt)) reikalavimų, susijusia informacija ir (ar) teisės aktais, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento [(ES) 2016/679](http://eur-lex.europa.eu/legal-content/LIT/TXT/?uri=CELEX:3679R2016&locale=lt) reikalavimų, susijusios informacijos, projektus, posėdžių protokolai neskalbiami arba skelbiami nuasmeninti, jos veiklos ataskaitos, pranešimai, skirti visuomenės informavimo priemonėms ir pan.), skelbiama Savivaldybės interneto svetainėje [www.plunge.lt](http://www.plunge.lt).

**VI SKYRIUS**

**BAIGIAMOSIOS NUOSTATOS**

36. Už Komisijos veiklos rezultatus yra atsakingas Komisijos pirmininkas.

37. Komisijos sprendimai yra rekomendacinio pobūdžio.

38. Komisija ir Komisijos sekretorius, pažeidę šiuos Nuostatus, atsako teisės aktų nustatyta tvarka.

39. Nuostatai keičiami, pildomi ir pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės tarybos

Antikorupcijos komisijos veiklos nuostatų

1 priedas

(Nešališkumo deklaracijos pavyzdinė forma)

**plungės rajono savivaldybės TARYBOS antikorupcijos komisijos**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Komisijos nario / sekretoriaus vardas ir pavardė)

**NEŠALIŠKUMO DEKLARACIJA**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

Plungė

Būdamas Komisijos nariu / sekretoriumi, pasižadu:

1. Objektyviai, dalykiškai, be išankstinio nusistatymo, vadovaudamasis lygiateisiškumo, nediskriminavimo ir skaidrumo principais, atlikti man pavestas pareigas (užduotis).

2. Nedelsdamas raštu pranešti Komisijos pirmininkui apie galimą viešųjų ir privačių interesų konfliktą.

Man išaiškinta, kad:

1. Asmenys, susiję su manimi santuokos, artimos giminystės ar svainystės ryšiais, yra: sutuoktinis, seneliai, tėvai (įtėviai), vaikai (įvaikiai), jų sutuoktiniai, vaikaičiai, broliai, seserys ir jų vaikai, taip pat sutuoktinio tėvai, broliai, seserys ir jų vaikai.

2. Komisijos pirmininkui gavus pagrįstos informacijos apie tai, kad galiu būti patekęs į intereso konflikto situaciją ir nenusišalinau nuo su atitinkamo klausimo sprendimų priėmimo, Komisijos pirmininkas sustabdo mano dalyvavimą Komisijos veikloje, kol pranyks aplinkybės, dėl kurių buvau nušalintas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(pareigos) (Parašas)(Vardas ir pavardė)

Plungės rajono savivaldybės tarybos

Antikorupcijos komisijos veiklos nuostatų

2 priedas

(Konfidencialumo pasižadėjimo pavyzdinė forma)

**plungės rajono savivaldybės TARYBOS antikorupcijos komisijos**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(Komisijos nario / sekretoriaus vardas ir pavardė)

**KONFIDENCIALUMO PASIŽADĖJIMAS**

20\_\_ m.\_\_\_\_\_\_\_\_\_\_\_\_\_ d. Nr. \_\_\_\_\_\_

Plungė

Būdamas Komisijos nariu / sekretoriumi, pasižadu:

1. saugoti ir tik įstatymų ir kitų teisės aktų nustatytais tikslais ir tvarka naudoti visą su Komisijos veikla susijusią informaciją, kuri man taps žinoma dirbant Komisijos pirmininku, Komisijos primininko pavaduotoju ar nariu;

2. man patikėtus dokumentus saugoti tokiu būdu, kad tretieji asmenys neturėtų galimybės su jais susipažinti ar pasinaudoti;

3. nepasilikti jokių man pateiktų dokumentų kopijų.

Man žinoma, kad konfidencialią informaciją galėsiu atskleisti tik Lietuvos Respublikos įstatymų nustatytais atvejais.

Man išaiškinta, kad konfidencialią informaciją sudaro:

1. informacija, kurios konfidencialumą nurodo gautas dokumentas;

2. informacija, kurios atskleidimas prieštarauja teisės aktams.

Esu perspėtas (-a), kad pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti padarytus nuostolius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

(pareigos) (Parašas)(Vardas ir pavardė)